จับ3โครงการ ตรวจก่อสร้าง ต้องโปร่งใส
คลังเดินหน้าสกัดทุจริต จับ 3 โครงการเซ็นก่อสร้างโปร่งใส พร้อมคัดทีมตรวจสอบ
29 มี.ค. 2559

คลังเดินหน้าสกัดทุจริต จับ 3 โครงการเซ็นก่อสร้างโปร่งใส พร้อมคัดทีมตรวจสอบ
นายมนัส แจ่มเวหา อธิบดีกรมบัญชีกลาง ในฐานะประธานคณะอนุกรรมการประสานความร่วมมือข้อตกลงคุณธรรม เปิดเผยว่า ที่ประชุมมีมติเห็นชอบโครงการจัดซื้อจัดจ้างในปีงบประมาณ 2559 เพื่อเข้าร่วมดำเนินการตามโครงการความโปร่งใสในการก่อสร้างภาครัฐ จำนวน 3 โครงการ คือ 1.โครงการบรรเทาอุทกภัย อ.หาดใหญ่ วงเงิน 6,500 ล้านบาท ของกรมชลประทาน กระทรวงเกษตรและสหกรณ์ 2.โครงการก่อสร้างทางวิ่งทางขับท่าอากาศยานเบตง วงเงิน 1,500 ล้านบาท ของกรมท่าอากาศยาน กระทรวงคมนาคม และ 3.โครงการก่อสร้างอาคารสถาบันโรคผิวหนังพร้อมรื้อถอน วงเงิน 1,067 ล้านบาท ของกรมการแพทย์ กระทรวงสาธารณสุข
ทั้งนี้ โครงการความโปร่งใสในการก่อสร้างภาครัฐ (Construction Sector Transparency Initiative : CoST) จะคัดเลือกมาจากโครงการก่อสร้างโครงการพื้นฐานที่มีความสำคัญและส่งผลกระทบต่อสาธารณชนในวงกว้างที่มีวงเงินตั้งแต่ 1,000 ล้านบาทขึ้นไป เพื่อสร้างความโปร่งใสในโครงการก่อสร้างขนาดใหญ่ของภาครัฐ โดยวางระบบการเปิดเผยข้อมูลเกี่ยวกับโครงการก่อสร้างในทุกระยะการดำเนินงาน เพื่อให้ทุกภาคส่วนสามารถเข้าถึงได้ง่าย
นอกจากนี้ ยังรวมถึงกระบวนการตรวจสอบความถูกต้องของข้อมูลที่เปิดเผย โดยมีคณะทำงานตรวจสอบข้อมูล ที่ประกอบด้วยผู้ที่มีความรู้ ความเชี่ยวชาญ และประสบการณ์ที่จำเป็นต่อโครงการก่อสร้างภาครัฐนั้นๆ เช่น วิศวกร สถาปนิก นักบัญชี ซึ่งจะต้องมีความเป็นกลางและไม่เป็นผู้มีส่วนได้ส่วนเสียในโครงการนั้นๆ